Popiežius Pranciškus

Popiežius Pranciškus (; orig. Jorge Mario Bergoglio, SJ; g. 1936 m. gruodžio 17 d. Buenos Airėse, Argentinoje) – dabartinis Romos katalikų bažnyčios popiežius, išrinktas 2013 m. kovo 13 d. Iki išrinkimo popiežiumi buvo Buenos Airių arkivyskupas. Šias pareigas ėjo nuo 1998 m. Kardinolu tapo 2001 m. Pirmasis popiežius iš Naujojo pasaulio, taip pat pirmasis popiežius po 1200 metų pertraukos ne iš Europos. Pirmasis popiežius jėzuitas.

Biografija 

Chorchė Marijus Bergoljas gimė Buenos Airėse italų emigrantų šeimoje, kurioje buvo vyriausias iš vaikų. Tėvas Marijus Chosė Bergoljas (Mario José Bergoglio, 1908–1959 m.) buvo apskaitininkas, gimęs Portakomaro kaime Asčio provincijoje, Pjemonte, o motina Regina Marija Sivori (Regina María Sívori, 1911–1981 m.) – namų šeimininkė, gimusi Buenos Airėse, jos šeima buvo iš Šiaurės Italijos. Marijaus Chosė šeima paliko Italiją 1929 m. bėgdama nuo Benito Mussolini režimo. Jo broliai buvo Albertas Horacijus (1942–2010 m.), Oskaras Adrianas (1938–miręs), o seserys Marta Regina (1940–2007 m.) ir Marija. Kristina Bergolja, dailininkė, gyvenanti Madride, yra popiežiaus dukterėčia.

Jis studijavo Hipolito Yrigojeno technikume (Escuela Técnica Industrial N° 27 Hipólito Yrigoyen), kuriame gavo chemijos techniko diplomą (Chorchė Marijus Bergoljas nestudijavo universitete, tad šis diplomas neatitinka bakalauro ar kito mokslinio laipsnio). Vėliau mokėsi Buenos Airių dvasinėje seminarijoje Po to jis kelis metus dirbo Hikečiero-Bachmano laboratorijos maisto skyriuje, kur susipažino su Estera Balestrino. Prieš įsidarbindamas laboratorijoje, Chorchė Marijus dirbo apsauginiu bare ir grindų valytoju.
Sulaukęs 21 metų Chorchė Marijus susirgo gyvybei pavojinga pneumonija ir turėjo tris cistas.

Trejus metus pasimokęs archivyskupijos Nekalto prasidėjimo seminarijoje  1958 m. kovo 11 d. įstojo į jėzuitų ordiną. Pasimokęs humanitarinių mokslų Čilėje jis nustojo būti novicijumi ir tapo jėzuitu 1960 m. kovo 12 d. Šv. Juozapo kolegijoje 1960 m. jis gavo licenciato laipsnį. Santa Fė mieste Nekalto prasidėjimo kolegijoje dėstė literatūrą ir psichologiją 1964-1965 m., 1966 m. tą patį dėstė  Buenos Airių katalikiškoje del Salvadoro kolegijoje. 1967 m. Chorchė Marijus pradėjo studijuoti teologiją jėzuitų universitete. 1969 m. gruodžio 13 d. archivyskupas Ramónas Chosé Kastelano  įšventino jį į dvasininkus. Nuo 1973 m. iki 1979 m. Argentinos jėzuitų provincijos provincijolas. 1980 m. tapo Buenos Airių provincijos San Migelio dvasinės seminarijos rektoriumi.

Vokietijoje apgynė daktaro disertaciją. Po šių studijų grįžo į Kordobos arkivyskupiją dirbti nuodėmklausiu ir dvasiniu vadovu. 1992 m. buvo paskirtas Buenos Airių vyskupu augziliaru. 1997 m. birželio 3 d. buvo paskirtas Buenos Airių arkivyskupo koadjutoriumi. 1998 m. vasario 28 d. tapo Buenos Airių arkivyskupu. 2001 m. vasario 21 d. popiežius Jonas Paulius II J. Bergoglio paskyrė kardinolu. Po 2005 m. popiežiaus Jono Pauliaus II mirties vykusios konklavos metu kardinolas Ch. Bergoljas buvo laikomas Papabile ir rimčiausiu varžovu joje išrinktam popiežiui Benediktui XVI. Nuo 2005 m. iki 2008 m. vadovavo Argentinos vyskupų konferencijai. 2013 m. konklavoje išrinktas popiežiumi, kardinolas Ch. Bergoljas pasirinko Pranciškaus vardą. Tai pirmas kartas per visą istoriją, kai popiežius pasirinko šį vardą.

2018 m. rugsėjo 22-23 d. lankėsi Lietuvoje – tai buvo antrasis Romos katalikų popiežiaus vizitas Lietuvos istorijoje, praėjus 25 metams po Jono Pauliaus II vizito 1993 m.

Šaltiniai 

Pranciškus
Argentinos asmenybės